ત્રણ, વિશ્વભરમાં શાંતિ સ્થાપવા માટે શાંતિના ‘દૂત’ તરીકે પોપ ફ્રાન્સિસનો ફાળો. હિપ્પોના સંત અગસ્તીનના સમયથી ખ્રિસ્તી ધર્મમાં “ન્યાયી યુદ્ધ” (Just war)નું શિક્ષણ હતું. ‘ન્યાયી યુદ્ધ’ માટે ચોક્કસ શરતો હતી. એમાં એક શરત છે કે, ન્યાયી યુદ્ધમાં જે અનિષ્ઠ થઈ શકે એના કરતાં યુદ્ધ દ્વારા મળવાનો ફાયદો અનેક ગણે વધારે હોવા જોઈએ. આદિ ખ્રિસ્તીઓમાં યુદ્ધની વાત જ નહોતી. આદિ ખ્રિસ્તીઓ પ્રથમ ત્રણ સદી દરમિયાન રોમન સૈન્યમાં જોડાવા અને યુદ્ધને નામે દુશ્મનોની હત્યા કરવામાંથી દૂર રહ્યા હતા. પરંતુ રોમન સમ્રાટ કોન્સટેન્ટાઈન ખ્રિસ્તી બન્યા અને ખ્રિસ્તીધર્મને સમગ્ર રોમન સામ્રાજ્યમાં મંજુરી મળી ત્યારે જ ખ્રિસ્તીઓ સૈન્યમાં જોડાવા લાગ્યા. છેલ્લાં ૧૭૦૦ વર્ષની આ પ્રથા સામે પોપ ફ્રાન્સિસે પ્રભુ ઈસુના મૂળ શિક્ષણને નિષ્ઠાથી અનુસરવા સૌને આહવાન કરે છે. જૂના કરાર અને દસ આજ્ઞાઓમાં એક આજ્ઞા છે: “ખૂન કરીશ નહિ.” પ્રભુ ઈસુનું શિક્ષણ એનાથી પણ આગળ વધે છે. નૈવેધ ધરાવતાં પહેલાં ફરિયાદી સાથે સમાધાન કરવા (માથ્થી ૫:૨૪) તેમજ તમારા શત્રુ પર પ્રેમ રાખવા તથા તમને રંજાડનાર માટે દુઆ માગવાનો (માથ્થી ૫: ૪૪) ઈસુનો આદેશ છે. બધી બાબતોને પ્રભુ ઈસુને જ પ્રેરણા અને નમૂનો ગણી ઈસુનેજ અનુસરવા પોપ ફ્રાન્સિસ વારેતહેવારે સૌને અનુરોધ કર્યા કરે છે. પોપ ફ્રાન્સિસ માને છે કે, જ્યાં પ્રેમ હોય, માફી અને સમાધાન હોય ત્યાં યુદ્ધ નહિ પણ શાંતિ પ્રવર્તશે.